प्रसिद्ध कोशकार डॉ. हरदेव बाहरी 1942 च डॉ. वर्मा जी दे सम्पर्क च आए। डॉ. सीताराम सहगल बी उनें दिनें गै डॉ. वर्मा जी थमां जर्मन भाशा सिक्खन औन्दे हे ते प्रतिशाख्य उप्पर मार्ग-दर्शन लैन्दे हे। श्री तेजराम खजूरिया 1936 ई. च डॉ साह‌्ब दे सम्पर्क च आए ते उन्दे परिवार दे मानस पुत्र गै बनी गे। अपना सम्पर्क 1938 च होया। 1943 तोड़ी कालेज च डॉ. साह‌्ब थमां संस्कृत ते भाशा विज्ञान दी शिक्षा प्राप्त कीती। रियासत जम्मू कश्मीर दे शिक्षा विभाग नै डॉ. वर्मा जी दे संरक्षण च भाशा विज्ञान दी क्लास चलाई ही जेह‌्ड़ी 1941 थमां 1943 तोड़ी चली। ओदी ‘बेचलर आफ लिंग्विसटिक्स’ परीक्षा दे अस दो गै छात्र हे श्री तेजराम खजूरिया ते अऊं, दौन्नें मानपूर्वक परीक्षा पास कीती। जम्मू दी डोगरी रिसर्च इन्स्टीच्यूट उस्सै क्लास दी स्टडी दा परिणाम ऐ जेह‌्ड़ा 1964 ई. च स्थापित होआ। डॉ. वर्मा ओदा आदरी संरक्षक बवियै मार्ग-दर्शन करदे रेह‌्। जम्मू दे दूए विध्दानें चा डॉ. वेद कुमारी, डॉ कौशल्या वल्ली, डॉ.जनक, प्रो. शक्ति शर्मा, शिव कुमार शर्मा, प्रो.सुदर्शन कुमार मल्होत्र। ते प्रो. मदन मोहन इग्स्टीच्यूट दे तत्वावधान इच डॉ. साह‌्ब कोला मार्ग-दर्शन प्राप्त करदे रेह्। जम्मू दे गै डॉ. अयोध्यानाथ बैद ते डॉ. रामदत्त वासिष्ठ डॉ. वर्मा जी दे प्रिय शिष्य रेह् न। अयोध्यानाथ जी ने लंडन जाइयै डोगरी भाशा उप्पर शोध ग्रन्ध लिखेआ ते राम वासिष्ठ होरें जामनगर विश्‍वविद्यालय थमां चरकसंहिता उप्पर डॉ. वर्मा जी थमां मार्ग-दर्शन लेइयै डाक्ट्रोट प्राप्त कीती। दो हार परम शिष्य ते सहयोगी डॉ श्यामलाल डोगरा ते डॉ. देवीदत्त शर्मा न। डोगरी जी ने कांगड़ी भाशा ते शर्मा होरें कुमायूंनी भाशा दा भाशा वैज्ञानिक अध्ययन करियै शोधकाय कीता।